**Devreme-i prea târziu**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un monstru-n dormitor

o fi tristețea? poate.

Sau fumul unui suflet îngreunat de moarte.

Mă pipăi, sunt în viață, sau poate mă înșel.

Dezamăgiri, emoții, atâta frământare,

misterioase umbre se-ntrec în alergare

și-nvăluie tavanul,

când trupuri cad din el.

O scurtă existență, oracole pierdute,

a sânge și pierzare miroase încăperea,

în bezna tragediei, iubirile-s țesute

cu vinele, în care, o clipă e durerea.

Înțepenit, trecutul , statuie mi se pare,

o siluetă rece, un demon, un destin,

nostalgic mă lovește

un gând din departare,

ușoară este cupa umplută cu venin.

Un laş rostogolește secundele

spre-o râpă,

abis-ul denigrării, al visului pustiu,

o căutare tristă, o trecere-n revistă.

În liniștea adâncă,

devreme-i prea târziu.